Rantareitti jatkuu nyt rautatiesillan ali ja uutta Myllysaaren siltaa pitkin kohti Ranta-Tampellaa. Reitti on jatkoa keväällä aukaistulle Vapriikinraitille. Rantareitin varrelle rakentuu uusia kaupunkitilaa elävöittäviä, kaupunkilaisille tarkoitettuja kohteita muun muassa Tampereen ensimmäinen kanava ja sen elementtimuoteista kierrättämällä valmistettu kiipeilyseinä. Ranta-Tampellassa rantareitille ovat valmisteilla myös ulkokuntosali, oleilulaituri ja maisemasilta.

Näsijärveä, Pyhäjärveä ja Tammerkoskea myötäilevä katkeamaton rantareitistö on Viiden tähden keskustan kehittämisohjelman yksi merkittävistä kehittämisen kohteista. Järveltä järvelle johtavat puistokäytävät sujuvoittavat liikkumista kaupunginosien välillä ja ovat osa seudullisia liikunta-, virkistys- ja luontopalveluja. Rantareittien avulla parannetaan läheisten lenkkipolkujen, ulkoilumetsien, rantojen, latujen, veneilyn ja melonnan tukikohtien sekä sisä-, ja ulkoliikuntapaikkojen saavutettavuutta. Sujuvat kevyenliikenteen yhteydet tukevat Tampereen kaupungin hiilineutraaliustavoitetta. Rantareittien kehittäminen jatkuu Ranta-Tampellasta kohti Lapinniemeä ja myöhemmin kaupungin keskustassa Mokkapuistosta Hämeensillan ali kohti Kirjastonpuistoa.